Pärnu Eliisabeti kogudus

Argipäevamissa
2025-12-05 09:00 - 09:30, 2025-12-03 09:00 - 09:30, 2025-12-02 09:00 - 21:30, 2025-11-28 09:00 - 09:30, 2025-10-30 18:00 - 18:30, 2025-10-29 09:00 - 09:30, 2025-10-28 09:00 - 09:30, 2025-10-17 09:00 - 09:30 (Europe/Tallinn) and 9 more dates | Pärnu Eliisabeti kirik, Nikolai 22, Pärnu, Estonia
Argipäevamissa on pühapäevasest kõrgmissast lühem ja vaiksem armulauaga jumalateenistus. Teenib õp emer Tõnu Taremaa.

Advendiaja 1. pühapäev. Kirikuaasta algus
2025-11-30 10:00 - 11:30
Sinu Kuningas tuleb alandlikkuses – Vaata, sulle tuleb sinu kuningas, õiglane ja aitaja! Sk 9:9
KLPR 2 violett/valge*
Ps 24:7-10 Sk 9:9-10 1Pt 1:7-12 Mk 11:1-10

Issand Jeesus Kristus, ilmuta oma vägevust ja tule, et me saaksime vabaks kurjuse meelevallast ja päästetud kõigist pattudest. Kuule meid, kes Sa koos Isaga Püha Vaimu ühtsuses elad ja valitsed igavesest ajast igavesti.

Hoosanna! Õnnistatud olgu see, kes tuleb Issanda nimel! Õnnistatud olgu meie isa Taaveti tulev kuningriik! Hoosanna kõrgustes! Mk 11:9-10

Igavikupühapäev. Kuningas Kristuse püha
2025-11-23 10:00 - 11:30
Kristus – taeva ja maa Issand – Meie kõik peame saama avalikuks Kristuse kohtujärje ees. 2Kr 5:10
KLPR 299 valge
Ps 143:1–10 Tn 7:9–10,13–14 2Ts 1:3–10 Mt 25:31–46

Jeesus ütleb: “Kui Inimese Poeg tuleb oma kirkuses ja kõik inglid Temaga, siis Ta istub oma kirkuse troonile. Ja tema ette kogutakse kõik rahvad ja Ta eraldab nad üksteisest, otsekui karjane eraldab lambad sikkudest.“ (Mt 25:31j)

Surnutele mõeldes ei pääse me mööda küsimast, mis on neid ja meid ajaliku surma järel ootav igavik ja milline kuningas on see Kristus, kes aja lõppedes tuleb kohut mõistma elavate ja surnute üle.

Need teemad ei ole väga populaarsed. Surm surutakse meie päevil reaalelust kõrvale, virtuaalsesse ruumi, ja esitatakse seal näiliselt ohutu värdpildina. Mitte ainult filmides, vaid eriti just arvutimängudes, kus “elu läinud” ei ole eriti tõsine asi.

Palju armastatakse nüüdsel a’al kõnelda kõiksugu foobiatest. Väga levinud on kaks liiki hirmu: eluhirm ja surmahirm. On paradoksaalne, kui paljud tapavad endid surma kartmise pärast. Moodsast kultuurist on surm pagendatud. Läänemaailmas on surm nii ebameeldiv ja sündsusetu teema, et parem juba rääkida pornost. Surijad pagendatakse hooldekodudesse ja spetsiaalsetesse haiglatesse pilgu eest ära. Kui surm ja vanadus muutuvad tabuks, siis kaob ära ka parimas tegevuseas ja -jõus küpse täiskasvanu kuju. Ausse, otse jumalikuks tõstetakse noorus ja lapsikus. Häbenetakse olla vana ja auväärne. See on maailma mõtteviis, mis ei usu igavest elu.

Aga päriselt surmale mõtlemisest pääseda siiski ei õnnestu. Kusagil, tihti õige ootamatul hetkel, ootab see teema igaüht ja kes pole valmis temaga kohtuma, sellel ongi põhjust surma ees hirmu tunda tõesti.

Ristirahvale aga on surm tuttav teema. Me oleme sellele mõelnud. Me teame, milleks ta siin pattulangemise järel kaduvusse kütkestatud maailmas on ja kuhu viib. See on meile nagu raamatu lõpp – aga lõpmatu raamat oleks ju õudus. Piiblis anti Kainile surematus needusena. Kristlikus pärimuses räägitakse temast kui “igavesest juudist”, kellele surematus on karistus. Ta küll unistab surmast, kuid ei saa seda ometi.

Surm anti pattulangenud inimestele, et piiratud aegruumi katseajale, Jumalast lahus ja kiusaja poolt valitsetavale territooriumile elama asumine ei peaks kestma lõputult. Surmaga meie katseaeg lõpeb ning valikud, mida siin tegime, saavad lõplikult ilmsiks.

Ühes tuntud anekdoodis arutavad kaksikud emaüsas: “Ei tea, kas teispool ka midagi on?” – “Ei tea, aga keegi pole veel tagasi tulnud.” Noh, meil on nende ees eeliseid, sest meile on aja ja igaviku Looja ise üht-teist teada andnud selle kohta, mis väljaspool seda kitsukest aegruumi ootab. Jeesus Kristus, meie Õnnistegija, on surmastki naasnud ja pakub meile iseendas igavest ning tõelist Elu.

Me ei ole veel igavikus, aga me võime saada ühe pilgu sellest, kui me veedame võimalikult palju aega vaikses vaatluses. (Richard Wurmbrandt)

Peapiiskop Urmas Viilma on tõdenud, et liigne keskendumine mureasjadele hoiab meid kinni maises elus, mis ei ole aga muud kui viibimine kaduvikus. Me ei pea haarama selle elu järele ja sellest kinni hoidma, vaid janunema igaviku järele.

Meie ees on igavene dilemma, sest me oleme kahe riigi kodanikud. Me elame samaaegselt kaduvikus ja igavikus: oma sünni- ja surmahetke vahelises ajalikus maailmas ja samal ajal Kristuse jüngritena, Jeesuse saadikutena, Tema igavese kuningriigi lastena võime eelmaitsena kogeda juba igavesest elu.

Elamine lihtsalt elamise pärast, isegi võimalikult mugavalt või naudinguterikkalt elamise pärast, on tegelikult oma elu kaotamine. Elule tuleb leida sisu ja mõte, mis pole varustatud “kõlblik kuni” kuupäevaga. Iga ristiinimese sisuka ja mõtestatud elu eesmärk on elamine Kristuses. Saamine aina enam tema sarnaseks. See tähendab: armastada üha täiuslikumalt Jumalat ja tema looduid.

Ja see toob meid otsaga tagasi ka tänase evangeeliumilugemise juurde, selle viimse kohtupäeva juurde. Dies irae dies illa – see on hirmus vihapäev kõigile, kes leiavad endid sikkude seast.

Kes meist saab kindlalt väita, et oleme õiged? See, kes usub Jeesusesse kui oma Päästjasse ja Lunastajasse. See, kes tahab ja püüab armastada nii, nagu Issand Jeesus on armastama õpetanud, aga kes teab ka seda, et mis tema suutlikkusest puudu jääb, selle teeb tasa Jeesuse ristiveri, mis Kolgatal meie lunastamiseks valati. Temaga ühendatult on meie oma Tema õigus, kes täiuslikult toidab kõiki näljaseid, riietab alastiolijaid ning külastab haigeid ja vangis viibijaid.

Tule kohtuma Jeesusega juba nüüd, et võiksid olla Tema sõber ka viimsel kohtupäeval! Missa algab Eliisabeti kirikus kell 10.

Kõigeväeline igavene Jumal, Sa oled oma ainusündinud Poja seadnud kogu loodu Kuningaks igaveseks ajaks. Kingi meile seda armu, et kogu inimkond, kes on patu läbi Sinust lahutatud, saaks ühendatud Jeesuse Kristuse, Sinu Poja, meie Issanda aulise valitsemise alla, kes koos Sinuga Püha Vaimu ühtsuses elab ja valitseb igavesest ajast igavesti.

Soomekeelne jumalateenistus
2025-11-16 12:30 - 14:00, 2025-10-19 12:30 - 14:00

Valvamispühapäev. Kirikuaasta eelviimane pühapäev
2025-11-16 10:00 - 11:30
Valvake! – Teie niuded olgu vöötatud ja lambid põlegu! Lk 12:35
KLPR 177 roheline
Ps 90:1-6,12-15 Am 4:12-13 2Pt 3:8-14,18 Mt 25:1-13
On kirikuaasta eelviimane pühapäev, mis kirikukalendris kannab nime valvamispühapäev. Täna kutsub meie Õnnistegija Jeesus Kristus meid valvama: elama teadlikult, distsiplineeritult ja julgelt. Ta ütleb oma sõnas: “Teie niuded olgu vöötatud ja lambid põlegu!”
Tänases evangeeliumis (Mt 25:1-13) jutustab Õnnistegija tähendamissõna arukatest ja rumalatest neitsitest, kes ootasid peigmehe tulekuga algavat pulmapidu. Ainult et peigmehe tulek viibis – see oli ju ammu enne nutiseadmete ning isegi telefoni ja telegraafi leiutamist, nii et peigmehel ei olnud kuidagi võimalik saata oma kodukülast ootajatele sõnumit: “Hakkasin liikuma.” Ootajatel oli teada ligikaudne aeg ning valmis tuli olla reageerima kohe, kui tulija silmapiirile kerkib.
See peigmees jäi nii hiljaks, et ootajaist pooltel said kaasa võetud lampide akud täitsa tühjaks. Nad polnud valmistunud võimaluseks, et kõik oodatu ei sünni kohe. Vahest lootsid nad teiste peale, et küllap tublimad oma varudest neilegi jagavad, kui vaja peaks olema, nii et milleks muretseda. Nagu inimesed sageli ikka loodavad: küllap kuidagi ikka saab, milleks pingutada. Ainult et siis, kui sündmused ühtäkki väga kiiresti arenema hakkasid, selgus, et igaühel peab oma tuli ja oma aku olema, teiste omast ikkagi ei piisa. Need neitsid on nagu inimesed, kes ei käi kirikus ega praktiseeri usku ning heategevust, kuid õigustavad endid sellega, et vanaema teeb seda kõike ka nende eest. Nad on rumalad. Nad ei olnud kriisiks valmistunud.
Issanda kõneldud tähendamissõna näitab, et Jumala kohtumõistmise hetkel ei saa puuduvat ettevalmistust enam heaks teha. Tarkade neitside keeldumine õli laenamast – „Ei, sest siis ei jätku meile ega teile“ – näitab, et päästet ei saa jagada ega edasi anda. Inimese isiklikud teod, usk ja armastus on tema enda omad, ja keegi ei saa meid seal kaitsta, kui meid reedavad meie endi teod. Nagu õp Evald Saag on öelnud: meie elu on Jumala kingitus, aga selle täitmine on meie vastutus.
Valmisolek tähendab oma elu (lambi) hoidmist säravana usu ja heade tegude (õli) kaudu, eriti halastuse ja armastuse kaudu, sest kui Peigmees tuleb, on uks suletud neile, kes on hooletud ja ettevalmistamata. Olgem tarkade neitsite seas, kes astuvad sisse Jumala armastuse pidusse.
Kohtumiseni kirikus kell 10 (järgneb kohvilaud), kell 12.30 (soome keeles) ja kell 18!
Issand Jeesus Kristus, Sa tuled viimsel päeval kohut mõistma elavate ja surnute üle. Me palume Sind, anna meile rohkesti õige usu õli, et me lambid põleksid, kui Sa tuled. Pühitse meid läbinisti, et meie vaim, hing ja ihu oleksid tervikuna hoitud laitmatuna igaveseks eluks Sinu riigis, kus Sa koos Isaga Püha Vaimu ühtsuses elad ja valitsed igavesest ajast igavesti.

Jeesus ütleb: „Valvake siis, sest te ei tea seda päeva ega tundi!“ Mt 25:13

22. pühapäev pärast nelipüha
2025-11-09 10:00 - 11:30
Usuvõitlus – Ära lase kurjal võitu saada enese üle, vaid võida sina kuri heaga! Rm 12:21
KLPR 192 roheline
Ps 46:2-8 Js 33:20-22 (v Jr 3:14-15) Rm 1:16-17 (v Ef 6:10-18) Jh 4:46-53
22. pühapäev pärast nelipüha on kirikuaastas pühendatud usuvõitlusele.
Uskuda Jumalasse tähendab usaldada teda, tema juhiseid ja tõotusi suurtes ja väikestes asjades. See tähendab loobuda nõudmast, et Jumal ennast sulle alatasa muudkui tõestaks sinu uusi ja uusi soove täites. See tähendab Kapernauma ametimehe kombel usaldavat palvetamist ja usaldavat toimimist ka siis, kui silm veel imet ei seleta. See tähendab püüdu Jumala armastamise ja talle kuuletumise pärast aina enam ja enam mitte omakasu, vaid sellepärast, kes Jumal on. Selline on armastus. Jumala armastus – ja õige kristlik armastus. Selline on suure algustähega Elu. Kinkigu Püha Vaim meile seda taibata ning õpetagu meid nõnda uskuma ja elama.
Tere tulemast kirikusse! Täna kell 10 algaval teenistusel jutlustab õp Toomas Nigola ning teenivad ka õp Joel Pulk, õp emer Tõnu Taremaa, diak Hanno Saks, stud theol Andres Riivits, Osvald Nigola ja stud theol Märtin Muhu. Muusikaga teenivad Aaro Tetsmann, Marie Nigola ja Teele Nigola. Järgnev kohvilaud.
ÜHISLAULUD
KLPR 195 Mul rõõm on tulla pühakotta
KLPR 192:1-3 Õnn, kellel Jeesus armas
KLPR 332 Võitle hästi, kui sind armsaks
KLPR 192:6 Oh Jeesus, armust anna
Halastaja Jumal ja Isa, usu jõul saadad Sa ka meie elus korda imelisi tegusid. Aita meil uskuda Sinu sõnasse, panna sellele oma lootus ning rajada Sinu armastusele oma elu. Jeesuse Kristuse, Sinu Poja, meie Issanda läbi.
Ametimees ütles Jeesusele: „Issand, tule alla, enne kui mu laps sureb!“ Jeesus ütles talle: „Mine, sinu poeg elab!“ Ja inimene uskus sõna, mis Jeesus talle ütles, ning läks. Jh 4:49-50

Kõikide surnute mälestuspäev ehk hingedepäev
2025-11-02 10:00 - 11:30
KLPR 174 valge*/must*
Ps 27:2–5,7–8,13–14 Js 35:3–10 2Pt 3:8–14 Jh 5:24–29

Igavene Jumal, taevane Isa, Sina ei ole mitte surnute, vaid oled elavate Jumal, ja Sinus elavad kõik need, kes haudades puhkavad. Me palume: ära lase meil surmahirmus masendusse vajuda, vaid hoia meid armulikult oma Püha Vaimu väega rõõmsas usus, julges lootuses ja südametunnistuse rahus. Aita meil kristlikult elada, õndsalt lahkuda ja rahus uinuda, kuni Sa hauad avad ja meid igaveseks eluks üles äratad; Jeesuse Kristuse, Sinu Poja, meie Issanda läbi.

Õndsad on surnud, kes nüüdsest peale surevad Issandas! Ilm 14:13

Saare-Lääne piiskopkonna sinodi avamissa
2025-10-31 11:00 - 12:30

20. pühapäev pärast nelipüha
2025-10-26 10:00 - 11:30
Usk ja uskmatus – Tee mind terveks, Issand, siis ma saan terveks; aita mind, siis ma saan abi. Jr 17:14
KLPR 66 roheline
Ps 78:1-8 1Ms 15:1-6 Rm 4:16-25 Mk 2:1-12

Issand, meie Jumal, me vajame Sinu andestuse jõudu, mis ainsana meid vabastab uueks alguseks. Kingi meile oma lõpmatus headuses abi ja päästet, et me elaksime Sinu läheduses ning saaksime terveks ihu ja hinge poolest. Jeesuse Kristuse, Sinu Poja, meie Issanda läbi.

Või: Kõigeväeline, igavene Jumal, Sina valisid oma sulase Aabrahami, kes usus kuuletus Sinu kutsele ja rõõmustas Sinu tõotusest, et Sa temas õnnistad kõiki sugupõlvi maa peal. Anna meile usku, et Sinu tõotused täituvad ka meie heaks. Jeesuse Kristuse, meie Issanda läbi.

Nende usku nähes ütles Jeesus halvatule: „Poeg, sinu patud on sulle andeks antud!“ Mk 2:5

19. pühapäev pärast nelipüha
2025-10-19 10:00 - 11:30
Suurim käsk – See käsk on meil temalt endalt, et kes armastab Jumalat, armastagu ka oma venda. 1Jh 4:21
KLPR 289 roheline
Ps 119:1-8 5Ms 6:4-9 1Kr 1:4-9 Mt 22:34-40

Armas taevane Isa, Sina oled meile andnud käsud oma armastuse märgiks. Ilma Sinu abita me ei suuda siiski järgida Sinu tahet ja täita Sinu armastuse käsku. Saada Püha Vaim meid juhtima, et armastaksime Sind üle kõige ja leiaksime armastuses tee ligimese juurde. Jeesuse Kristuse, Sinu Poja, meie Issanda läbi.

Armasta Issandat, oma Jumalat, kogu oma südamega ja kogu oma hingega ja kogu oma mõistusega! See ongi suurim ja esimene käsk. Teine on selle sarnane: Armasta oma ligimest nagu iseennast! Mt 22:37-39

Lõikustänupüha
2025-10-12 10:00 - 11:30
Igapäevane leib – Kõikide silmad ootavad Sind ja Sina annad neile nende roa omal ajal. Ps 145:15
KLPR 154 roheline
Ps 104:1,13–14,27–28,33 5Ms 8:7–18 2Kr 9:6–11(12–15) Lk 12:(13–14)15–21

Jumal, meie Looja, Sina ei väsi meile andmast oma häid ande, Sinult saame, mida me vajame ja kasutame. Me täname Sind selle aasta lõikuse eest. Lase ka oma armu viljadel – õiglusel ja armastusel – küpseda meie sees. Anna meile tänulik süda ja õpeta meid Sinu ande kasutama kõigi inimeste heaks. Seda palume Jeesuse Kristuse, meie Issanda läbi.

Jeesus ütles: „Vaadake ette ja hoiduge igasuguse ahnuse eest, sest külluseski ei olene kellegi elu sellest, mis tal on!” Lk 12:15

17. pühapäev pärast nelipüha
2025-10-05 10:00 - 11:30
Jeesus annab elu – Kristus Jeesus on kõrvaldanud surma ning on evangeeliumi kaudu toonud valge ette elu ja kadumatuse. 2Tm 1:10
KLPR 354 roheline
Ps 86:10-13 Ii 14:1-6,13-15 Rm 8:18-23 Lk 7:11-16

Issand Jumal, taevane Isa, Sina valitsed elu ja surma üle. Me täname Sind, et Jeesus Kristus on võitnud surma võimu, ja palume, aita meil astuda usus Temasse vastu oma surmale. Anna meile kindel veendumus, et nii elus kui surmas oleme Tema omad, kes koos Sinuga Püha Vaimu ühtsuses elab ja valitseb igavesest ajast igavesti.

Jeesus astus ligi ja puudutas surnuraami, mispeale kandjad jäid seisma. Ja Ta ütles: „Noormees, ma ütlen sulle, ärka üles!“ Ja surnu tõusis istuli ja hakkas rääkima. Lk 7:14-15

Argipäevamissa
2025-10-01 09:00 - 10:00
